Elon Musk lover billig elbil i år

Tesla har store planer for 2025. Ifølge Elon Musk er en billig elbil-model på vej allerede i første halvår, og fra juni vil den selvkørende Tesla Robotaxi kunne opleves på åben gade i Austin.

“Selvkørende Tesla Robotaxier vil være ude i det fri, uden nogen chauffør, til juni,” sagde Musk i et telefonmøde med investorer i forbindelse med fremlæggelsen af selskabets seneste regnskab. Han understregede dog, at man vil gå forsigtigt frem for at sikre passagerernes og offentlighedens sikkerhed.

Musk bekræfter også, at Teslas FSD (Full Self-Driving) vil blive testet uden opsyn i flere amerikanske stater, inklusiv Californien, i løbet af året.

Tesla har tidligere droppet planerne om en helt ny platform til en billig elbil, den såkaldte “Tesla Model 2”. I stedet vil selskabet bruge sin nuværende elbilsplatform og eksisterende produktionslinjer til at lancere mere prisvenlige modeller.

Det kan lade sig gøre fordi Tesla har formået at skære voldsomt i omkostninger. Ifølge Reuters er det nu billigere end nogensinde at bygge en Tesla. Materiale- og produktionsomkostninger er faldet fra cirka 39.000 til 33.000 dollars pr. bil på bare to år.

Om Tesla kan holde sine ambitiøse planer og levere på tid, må tiden vise. Selskabet har en historie med forsinkelser.

Elon Musk lover billig elbil i år