Tesla inviterer til ‘We, Robot’ event

Tesla har inviteret aktionærer og presse til et ‘We, Robot’-event den 10. oktober. Her vil Elon Musk endelig præsentere den lovede selvkørende robottaxi i forbindelse med fremlæggelsen af det seneste kvartalsregnskab. Endelig fordi eventet en gang er blevet skudt med to måneder.

Rygterne om, at Tesla var klar til at vise deres robottaxi frem begyndte allerede i april måned, hvor Musk på X skrev, at bilen ville blive vist frem den 8. august. Det skete i hælene på en Reuters-artikel, der hævdede, at den ligeledes rygtede billig-model, Model 2, var blevet droppet.

I samme periode gav Tesla også et smugkig på den software, der skal være basis for taxatjenesten. Men i midten af juli valgte Musk at udskyde præsentationen med to måneder. Der blev ikke angivet nogen årsag, men Bloomberg mente at vide, at dele af designet skulle laves om.

“Kom med til vores officielle premiere på fremtidens autonomi,” lyder invitationen. Invitationen viser også et billede af en kameralinse. Eller er det HAL fra Rumrejsen År 2001?

Elon Musk har tidligere beskrevet robottaxien som “optimeret til autonomi, hvilket betyder, at den hverken vil have et rat eller pedaler”. Han har også tidligere sagt, at den ville være klar til at gå i volumenproduktion i 2024. Men Musk er også kendt som en ukuelig tidsoptimist.

Med fokus på autonomi forventes Tesla også at lave en demonstration af sine seneste Optimus humanoide robotter.

Læs mere om Teslas robottaxi:

Tesla udskyder præsentation af robotaxi (15. juli 2024).

Smugkig på Tesla Robotaxi (21. juni 2024).

Tesla præsenterer selvkørende robotaxi den 8. august (8. april 2024).

Tesla dropper billig “Model 2” (5. april 2024).

Tesla inviterer til ‘We, Robot’ event