Tesla får svært ved at nå årets mål

Tesla har netop oplyst salgs- og produktionstal for årets tredje kvartal. På trods af, at det er årets hidtil bedste, får de mere end almindelig svært ved at leve op til egne mål om at sælge to millioner biler i 2024. Der blev nemlig “kun” leveret lige under 463.000 biler i kvartalet. Det betyder, at de mangler at levere mere end 700.000 biler for at nå 2024-målet.

Samtidig skal der leveres mere end 540.000 biler i løbet af de næste tre måneder, hvis bare sidste års salgstal skal overgås.

I alt producerede Tesla knapt 470.000 biler, mens der altså blev leveret knapt 463.000 styk. Dermed voksede Teslas produktionsoverskud med knapt 7.000 biler. Dermed er der – forventet – omkring 50.000 Tesla-biler uden ejer rundt om i verden. Næppe en situation, der behager Elon Musk.

Model | Produceret | Leveret
Model Y og Model 3 | 443.668 | 439.975
Øvrige (S, X, Cybertruck) | 26.128 | 22.915
I alt | 469.796 | 462.890

Selv om tallene i det store hele levede op til analytikernes forventninger for kvartalet, faldt aktien umiddelbart efter at tallene blev offentliggjort.

Interessant er også overskudsgraden – altså hvor meget Tesla tjener på hver enkelt bil. Men dagens tal inkluderer ikke regnskabstal. Kvartalsregnskabet bliver først offentliggjort senere på måneden. Nemlig den 10. oktober, hvor Elon Musk også har lovet at afsløre “fremtidens autonomi”.

Eventet hedder ‘We, Robot’ og forventes at inkludere præsentation af den selvkørende robotaxi.

Tesla får svært ved at nå årets mål