Tesla Cybercab er klar om to-tre år

Som en anden rockstjerne ankom Elon Musk til sit ‘We, Robot’-event i den nye Tesla Cybercab, til jubel fra de fremmødte aktionærer. Eventet fandt sted natten til fredag og dem, der havde ventet på nyheden om Teslas selvkørende robotaxi, blev ikke skuffede. Selv om den først bliver til virkelig om to til tre år (i Musks tidsregning) kunne Musk allerede demonstrere bilen.

Han kunne samtidig meddele, at Tesla vil aktivere sin fuldt selvkørende software, Full Self-Driving, i Californien og Texas til næste år, altså i 2025, som forberedelse til Cybercab.

Selve taxaen, der tidligere gik under navnet Robotaxi, har plads til to passagerer. Den har hverken rat eller pedaler. Selv ladestikket er udeladt. I stedet forventer Musk at den skal oplades trådløst via induktion. En teknologi, han tidligere har sagt, at Tesla arbejder på at virkeliggøre.

Tesla Cybercab skal oplades trådløst via induktion (foto: Tesla).

Designet er futuristisk, med døre der åbner opad som sommerfuglevinger. Den har klare visuelle paralleller med både Cybertruck og Model Y.

Slægtskabet med Cybertruck fornægter sig ikke (foto: Tesla).

Musk sagde under eventet, at selvkørende biler forventes at være mere end 10-20 gange mere sikre i trafikken end manuelt betjente køretøjer. Samtidig vil Tesla Cybercab være væsentlig billigere i drift end eksempelvis busser. Musk nævnte 0,20 dollars pr. amerikansk mil. Til sammenligning koster bybusser 1 dollar pr. mil, hævdede Musk.

Cybercab har plads til to personer – begge passagerer (foto: Tesla).

Om Elon Musk og Tesla formår at gøre Cybercab til virkelighed i 2026 eller 2027, som han lover, er på nuværende tidspunkt vist mest et spørgsmål om tro. Musk har tidligere haft held med projekter, der så umulige ud, men lige præcis med hensyn til selvkørende teknologi, har han lovet, at det var “lige om hjørnet” i efterhånden mange år.

Se et sammendrag af ‘We, Robot’-eventet i video øverst i artiklen.

Tesla Cybercab er klar om to-tre år